Il-Kumpanija Internazzjonali fil-qasam tal-e-gaming BWIN se tkun qed tinvesti f’Malta f’erba’ swieq partikolari, jiġifieri fil-poker, bingo, online sports betting u casino. Dan wara li kisbet diversi liċenzji mill-Awtorità tal-Logħob u l-Lotteriji f’Malta. Ħabbar dan is-Segretarju Parlamentari Edward Zammit Lewis waqt li żar il-kumpanija Bit8, li tħaddem 40 ruħ li jibnu pjattaformi diġitali għal diversi klijenti fosthom l-aqwa casinos fid-dinja. Il-kumpanija Bit8 mmexxija mil-Kap Eżekuttiv Angelo Dalli gie nnominata għall-Innovator of the Year mill-IGA Awards ta’ Londra. Dr Zammit Lewis qal li l-fiduċja tal-BWIN f’Malta u l-innovazzjoni kontinwa tal-kumpanija Bit8 juru kemm is-settur tal-gaming f’Malta dejjem qiegħed jikber u jiġbed l-attenzjoni tal-industrija internazzjonali. Is-Segretarju Parlamentari Zammit Lewis qal li biex is-settur ikompli jikber, il-Gvern se jwaqqaf Fondazzjoni għall-digital gaming li tkun differenti mir-regolatur u xogħolha jkun li tippromovi s-settur. Dr Zammit Lewis qal li din il-fondazzjoni se tkun bħal Finance Malta fil-qasam finanzjarju.